Asuntojen vuokrauksesta on joillekin tullut parasta liiketoimintaa, mitä Suomessa tällä hetkellä voidaan tehdä, kirjoittaa KHT-tilintarkastaja Pauli Vahtera.

Veronmaksajat eivät riemua jaa. He maksavat entistä enemmän vuokria. He joko nääntyvät asuntojen korjauskuluihin tai muuttavat entistä etäämmälle pieniin asuntoihin, kirjoittaa Pauli Vahtera. OUTI JÄRVINEN/KL

VVO:n viime vuoden tilinpäätöksen voitto ennen veroja 225 miljoonaa euroa, 61% liikevaihdosta, on suuri, vaikka se sisältääkin realisoitumattomia arvonnousuja. Asuntojen arvonnousut ovat osoitus asuntovuokrien korotuksista. Nokian viimeisenä suuruuden vuotena 2007 sen voitto ennen veroja oli 16% liikevaihdosta.

VVO saa suuren osan voitoistaan asumistukena. Kun se nostaa vuokria, nousevat myös asumistuki ja toimeentulotukena maksettu asumistuen osuus. VVO saa lisää voittoja myös siitä, että valtion asuntorakentamisen rahoituksen takia määräämät käyttö- ja luovutusrajoitukset poistuvat.

VVO:n konsernitilinpäätöksen mukaan konserniin on sijoitettu rahaa 112 miljoonaa euroa. Pelkästään tänä vuonna yhtiö on jakanut osinkoja 104 miljoonaa euroa, eli käytännössä yhtiöön ei ole sijoitettu euroakaan omistajien omia rahoja. Yhteiskunnan suojeluksessa toiminut yhtiö on näin ilman omaa riskiä kerännyt 4 miljardin arvoisen asuntomassan.

Voittovarojen määrä taseessa on 1,7 miljardia euroa. Korollista vierasta pääomaa on 1,5 miljardia. Viime vuonna maksetut korot ovat 42 miljoonaa eli lainojen korot ovat keskimäärin alle 3%.

VVO kertoo, että se on investoinut 15 vuoden aikana 1,5 miljardia euroa vuokra-asuntotuotantoon ja sillä parhaillaan on käynnissä 1 300 asunnon rakennusohjelma. Tilinpäätös osoittaa, että investoinnit on rahoitettu vuokranmaksajilta saaduilla voitoilla ja lisälainoilla.

Uusinvestointeihin saadaan rahaa myös vanhojen asuntojen myynneistä. Taseessa myytävänä olevien asuntojen arvo on 0,5 miljardia euroa. Se on moninkertainen verrattuna Y-säätiöltä syyskuussa saadun 68 miljoonan euron luovutuskorvauksen määrään. Tuosta korvauksesta jaettiin lisäosinkoja 67 miljoonaa. Kun asuntoja myytiin 8 000 kertoo luovutuskorvaus vain osan rahavirrasta – keskimäärin 8 500 euroa asuntoa kohti.

lll

VVO otti itselleen Y-säätiölle myytyjen asuntojen vuokrissa kerätyt peruskorjausrahat. Y-säätiö joutuu keräämään vuokralaisilta rahat uudestaan korjauksia varten. Mutta todellinen asuntorahastus on vasta alkamassa.

Suomalaisiin 1960- ja 70-luvuilla rakennettuihin asuntoihin tehdään putkiremonttien yhteydessä kalliita peruskorjauksia, jotka nostavat asuntoihin kohdistuvat velat niin suuriksi, etteivät asuinnoissa asuvat eläkeläiset pysty enää niitä vastikkeina maksamaan. Asunnon hinta tulee niin suureksi, että uudet asunnot ovat vain vähän kalliimpia.

Nykyiset omistajat joutuvat muuttamaan pienempiin asuntoihin ja myymään asuntonsa halvalla. Kuka ostaa nämä kunnostetut halvat asunnot? Asumistuella rikastuvat sijoittajat ovat ensimmäisiä. Vuokranmaksu on valtion rahan takia taattu, eikä luottotappioita juurikaan synny, vaikka muutoin kansantaloudessa eletään vaikeita aikoja.

Vuokra-asuntomarkkinat on taattu etenkin kasvukeskuksissa ja pääkaupunkiseudulla. VVO:n vuosikertomuksessa todetaan, että yhden ja kahden henkilön talouksien määrä kasvaa, pääkaupunkiseudun muuttoliike jatkuu ja pääkaupunkiseudun kasvusta suuri osa tulee maahanmuutosta. Asuntorakentajat ja -sijoittajat riemuitsevat viime vuonna alkaneesta suuresta maahanmuutosta.

Veronmaksajat eivät riemua jaa. He maksavat entistä enemmän vuokria. He joko nääntyvät asuntojen korjauskuluihin tai muuttavat entistä etäämmälle pieniin asuntoihin. Eikä siinä vielä kaikki. Suomalaiset maksavat veroissaan asumisen tukien tuomat suuret voitot sijoittajille. Hyvillä asuntoalueilla ja uusissa asunnoissa voivat asua vain hyvätuloiset tai sosiaalituella elävät.

lll

Suomessa tuottava ja kansalaisille välttämätön omistus on suurelta osin jo myyty ulkomaille, viimeisimpänä sähköverkko. Suomalaisista isoista kiinteistöistä suuri osa on jo ulkomaisessa omistuksessa. VVO luopuu kaikesta sosiaalisen asuntotuotannon rasitteista ja siirtyy tuottoisaan markkinahintaiseen vuokraukseen.

VVO:n tilinpäätös on tehty kansainvälisten IFRS-tilinpäätössäännösten mukaan. Tilinpäätös on vaikeasti ymmärrettävissä kaikille paitsi säännöksiin perehtyneille sijoittajille. Tarkoittaako tämä sitä, että VVO:n nykyiset omistajat, ammattiliitot ja eläkevakuutusyhtiöt, valmistelevat suurta rahastusta myymällä asunnot ulkomaille. Se tietää suurta rahaa kansalaisten omistamille yhteisöille ja samalla suuria vuokrankorotuksia asukkaille.